b'\n_START_ARTICLE_\nV\xc3\xa4in\xc3\xb6 Kannisto\n_START_PARAGRAPH_\nV\xc3\xa4in\xc3\xb6 Olavi Kannisto (24. syyskuuta 1916 Helsinki \xe2\x80\x93 16. helmikuuta 2002 Lissabon, Portugali) oli suomalainen v\xc3\xa4est\xc3\xb6tieteilij\xc3\xa4 joka oli suurimman osan urastaan kansainv\xc3\xa4listen j\xc3\xa4rjest\xc3\xb6jen palveluksessa._NEWLINE_V\xc3\xa4in\xc3\xb6 Kanniston is\xc3\xa4 oli kielentutkija ja professori Artturi Kannisto. H\xc3\xa4n opiskeli Helsingin yliopistossa taloustiedett\xc3\xa4 ja tilastotiedett\xc3\xa4 ja valmistui maisteriksi 1938. H\xc3\xa4n oli vuosina 1939\xe2\x80\x931945 Tilastollisen p\xc3\xa4\xc3\xa4toimiston palveluksessa apulaisaktuaarina mutta oli suurimman osan t\xc3\xa4st\xc3\xa4 ajasta sotapalveluksessa. Jatkosodan aikana vuonna 1942 h\xc3\xa4n ker\xc3\xa4si It\xc3\xa4-Karjalassa tilastoaineistoa paikallisten naisten avioitumishistoriasta, lasten syntymist\xc3\xa4 ja kuolemista tehden yli 5 500 haastattelua. Kannisto aikoi k\xc3\xa4ytt\xc3\xa4\xc3\xa4 aineistoa tohtorinv\xc3\xa4it\xc3\xb6skirjaansa varten, mutta luopui aikeesta kun h\xc3\xa4nen ty\xc3\xb6t\xc3\xa4\xc3\xa4n ohjannut professori piti aineistoa ep\xc3\xa4luotettavana koska se ei perustunut virallisiin dokumentteihin. Kannisto lahjoitti kokoamansa aineiston 1980-luvulla Helsingin yliopiston sosiologian laitokselle._NEWLINE_Sotien j\xc3\xa4lkeen Kannisto v\xc3\xa4itteli tohtoriksi 1947; v\xc3\xa4it\xc3\xb6skirja Kuolemansyyt v\xc3\xa4est\xc3\xb6llisin\xc3\xa4 tekij\xc3\xb6in\xc3\xa4 Suomessa k\xc3\xa4sitteli v\xc3\xa4est\xc3\xb6n kuolinsyit\xc3\xa4 Suomessa. Kannisto havaitsi eroja v\xc3\xa4est\xc3\xb6n kuolinsyiss\xc3\xa4 alueellisesti niin ett\xc3\xa4 L\xc3\xa4nsi-Suomessa tuberkuloosi oli johtava kuolinsyy, It\xc3\xa4-Suomessa taas syd\xc3\xa4ntaudit. Erityisesti it\xc3\xa4suomalaisten keski-ik\xc3\xa4isten ja vanhojen miesten kuolleisuus oli tavallista korkeampi. Tohtoriksi v\xc3\xa4itelty\xc3\xa4\xc3\xa4n Kannisto opiskeli biostatistiikkaa Baltimoressa Johns Hopkins School of Hygiene ja Public Healthissa 1947\xe2\x80\x931948 ja taloustilastotiedett\xc3\xa4 Pennsylvanian yliopistossa Philadelphiassa 1948\xe2\x80\x931949. Kannisto oli sitten tilastoasiantuntijana Maailman terveysj\xc3\xa4rjest\xc3\xb6n WHO:n palveluksessa 1949\xe2\x80\x931955. H\xc3\xa4n palasi vuonna 1956 Suomeen vuoden ajaksi Tilastollisen p\xc3\xa4\xc3\xa4toimiston palvelukseen mutta siirtyi sitten takaisin ulkomaille ja ty\xc3\xb6skenteli YK:n palveluksessa 1957\xe2\x80\x931981 v\xc3\xa4est\xc3\xb6tieteen ja yhteiskuntatilastojen asiantuntijana. El\xc3\xa4kkeelle j\xc3\xa4\xc3\xa4ty\xc3\xa4\xc3\xa4n Kannisto oli viel\xc3\xa4 1982\xe2\x80\x931990 YK:n eri j\xc3\xa4rjest\xc3\xb6jen asiantuntijateht\xc3\xa4viss\xc3\xa4. Vuodesta 1990 alkaen Kannisto asui vaimonsa kanssa Lissabonissa. Kannisto jatkoi 1980-luvulta v\xc3\xa4est\xc3\xb6n kuolleisuutta k\xc3\xa4sitelleit\xc3\xa4 tutkimuksiaan, joita h\xc3\xa4n oli tehnyt 1940-luvulla keskittyen nyt yli 80-vuotiaiden kuolinsyihin. H\xc3\xa4n vieraili usein Suomessa ja sai Tampereen yliopiston kunniatohtorin arvon 1985._NEWLINE_V\xc3\xa4in\xc3\xb6 Kanniston rahasto jakaa palkintoa parhaasta v\xc3\xa4est\xc3\xb6tieteellisest\xc3\xa4 opinn\xc3\xa4ytteest\xc3\xa4 kuolleisuus- ja terveystutkimuksen alalla.'